Még október végén írtuk meg, hogy hamarosan Szegeden is épülhet pár Elon Musk szupertöltőjéből, melyekkel elsősorban az M5-ös autópályán utazó elektromos autókat tervezik majd kiszolgálni. Mint kiderült, nem kellett hónapokat sem várni, december felénél sem járunk még, de máris elkészülőben van a station a fehértói Auchan és a Praktiker között.

A szegedi (és egy debreceni és miskolci) töltő építése még akkor merült fel egyébként, amikor október elején kiderült, az eddigi kettő (Győr, Solymár) Supercharger mellé újabb kettő épül, mindkettő Budapest agglomerációjában, egy Törökbálinton, egy pedig Fóton. Ezek mellé jött, hogy épülhet majd a három vidéki nagyvárosban is, konkrét időpontokat azonban legfeljebb csak találgatni lehetett, sem az Auchan, sem pedig a Tesla nem válaszolt ugyanis ezzel kapcsolatos megkeresésünkre.

A Tesla Supercharger állomásai eddig jellemzően a hanyatló nyugaton voltak csak elterjedve, azonban Musk maga tweetelte nyáron, hogy amilyen gyorsan csak lehet, építenek töltőállomásokat Kelet-Európában is.

A szegedi állomás jelenleg nincs még kész, ebben a pillanatban kettő oszlop található, de több aljzattal is találkoztunk vasárnap, amikor ott jártunk. Elméletileg még 2019-ben átadják.